Bilag 1 Oppdragsgivers spesifikasjon

# Innledning

Oppdragsgiver for denne anskaffelsen er Bergen kommune, ved Bergen Vann. Anskaffelsen vil bli administrert av Bergen Vanns Forvaltningsavdeling. Andre etater eller avdelinger i Bergen kommune kan også benytte avtalen.

Bergen kommune ved Bergen Vann har ansvar for det offentlige vann- og avløpsnettet som omfatter ca 1200 km avløpsledninger og ca 900 km vannledninger. Ca 1% av det offentlige ledningsnettet fornyes årlig.

Siden 1. januar 2020 har Bergen kommune overtatt eierskap til den delen av ledningen som ligger i offentlig bilvei. Dette betyr at avløpsnett som kommunen er ansvarlig for har økt og at mange ledninger har fått delt ansvar. Dermed har det kommet høyere krav til gjennomføring av inspeksjonen på disse «delte» ledningene.

På grunn av høyere krav, arbeidsmengde, utfordringer med tilkomst, fristen for rapportering, nødvendig utstyr og kapasitet, har oppdragsgiver bestemt at den totale arbeidsmengden skal fordeles på to leverandører.

I forbindelse med fornyelse av det offentlige ledningsnettet, utføres det kartlegging og/eller tilstandsvurdering av private ledninger som er tilkoblet offentlig nett. Denne tilstandsvurderingen av det private nett utføres ved hjelp av rørinspeksjon og er grunnlaget for denne anskaffelsen.

Rørinspeksjon utføres også i tilfeller der man har mistanke om lekkasje på private avløpsledninger.

Dokumentasjonen fra rørinspeksjonen brukes i kommunens vurdering av om det foreligger grunnlag for å gi pålegg om utbedring av private ledningsanlegg. I tillegg vurderes det hvem som er ansvarlig for hvilken del av ledningen og hvem som skal sette i gang renoveringen.

Derfor er kvaliteten på rapporten og filmen viktig. Også den interne kontrollen på kvaliteten.

# Beskrivelse av oppdraget

* 1. Rørinspeksjon

**Bestilling av oppdrag**

Ved fornyelse eller lekkasje utføres det kartlegging og/eller tilstandsvurdering av private ledninger som er tilkoblet offentlig nett. Denne tilstandsvurderingen utføres ved rørinspeksjon. Bestilling vil bli sendt skriftlig til leverandør som har fått rammeavtale med Bergen kommune.

Bestillingen vil inneholde;

* Utfylt bestillingskjema (se kontraktens bilag 3)
* Kontaktperson hos Bergen Vann
* Hjemmelshaver liste

**Kategori og responstid**

Fornyingsprosjekter kan ha forskjellig omfang, men konsentrerer seg ofte om et område slik at rørinspeksjonen kan utføres samlet. Det forekommer to kategorier avrop;

* Kategori 1: private ledninger som er tilknyttet en kommunal leding som har blitt fornyet/strømpet.
* Kategori 2: private ledninger i et område hvor både vann- og avløpsledninger fra kommune vil bli fornyet. Ofte blir det da graving i veien og i enkelte tilfeller blir også overvann separert fra avløp.

Ved fornyingsprosjekter avtales tidsfrist per avrop, men likevel slik at oppstart skal skje senest innen 2 uker fra bestilling er foretatt. Oppdragene skal være gjennomført innen 4 til 6 uker.

I særskilte tilfeller, for eksempel ved kloakklekkasjer, stilles det krav til at oppdraget skal være gjennomført innen 3 arbeidsdager, regnet fra tidspunktet bestillingen er foretatt. Dette blir kalt kategori 3.

På bestillingsformular blir denne responstid tydelig nevnt men det kan også leses ut av oppdragsordre. Ved bestillingen i forbindelse med fornying starter oppdragordre med en F og ved lekkasje med L.

Ved planlegging av fornyingsprosjekt som gjelder flere enn 20 hus, stilles det krav til jevnlig tilbakemelding fra leverandør om oppdragets fremdrift.

**Sanksjoner**:

Dersom leverandør ikke overholder frister på maksimal 6 uker som avtalt, foreligger det en forsinkelse som gir grunnlag for dagbot. Ved forsinkelse begynner dagbøter å løpe automatisk. Dagboten utgjør 1 % av vederlaget eksklusive mva. for den delen av Tjenesteytelsen som påvirkes av forsinkelsen pr. hverdag forsinkelsen varer, begrenset til 20 – tyve – hverdager. Etter disse 20 dagene vil nye avrop kunne bli tildelt den andre leverandøren frem til den forsinkede leverandøren har ferdigstilt det utestående.

**Informasjon til huseier**

Når oppdragsgiver har bestemt seg for å rørinspisere de private ledningene i et område, vil det bli sendt ut et orienteringsbrev fra Bergen kommune til berørte eiere via Altinn (se bilag 4 i kontrakten).

Det er leverandør sitt ansvar å informere beboer om tid for rørinspeksjonen. Det vises til informasjonsskriv (se bilag 5 til kontrakten). Dette skriv skal leveres til riktig postkasse eller sendes per post/epost. Hvis leverandør klarer å informere beboerne via SMS er dette også akseptert. Det er viktig at beboerne får tydelig beskjed på forhånd. All kommunikasjon skal registreres fordi denne gratistjenesten leveres i utgangspunktet bare en gang til abonnenter.

Dersom rørinspeksjonen må inspiseres fra innvendig stakekum, må leverandøren avtale tidspunkt for gjennomføring av inspeksjonen med huseier. Får ikke leverandøren kontakt med eier må leverandøren sende skriftlig (registrert) informasjon om inspeksjonen med rimelig tidsfrist for respons. Hvis eieren ikke tar kontakt innenfor fristen, blir inspeksjonen avsluttet og leverandør rapporterer gjeldende ledning som utilgjengelig.

Dersom rørinspeksjonen ikke lar seg gjennomføre pga forhold fra huseiers side rapporteres det til oppdragsgiver. Oppdragsgiver vurderer hvilke tiltak som skal gjennomføres.

**Gjennomføring av inspeksjonen**

Inspeksjonen skal gjennomføres i henhold til VA/Miljø-blad nr 51 (som også refererer til NORVAR Rapport 145/2005) og for vekting av observasjoner blir NORVAR Rapport 150/2007 brukt som grunnlag (se også kontraktens bilag 7, jf bilag 9 og 10). Avvik fra disse må beskrives i løsningsbeskrivelse.

Avhengig av formålet med inspeksjonen kan det være nødvendig å gjennomføre inspeksjonen ved spesielle værforhold eller med noe forarbeid. Dette vil angis på bestillingsskjema (se kontraktens bilag 3).

Spyling av rørene med høytrykksspyling skal gjennomføres i henhold til VA/Miljø-blad nr 71 (Se kontraktens bilag 8).

Rørinspeksjonen skal utføres og leveres i henhold til «Krav til utførelse og levering av rørinspeksjon», jf kontraktens bilag 6.

Hvis ledningen ikke kan inspiseres på grunn av kollaps, for krapp sving, kum utilgjengelig skal man filme også fra motsatt side. Filmingen skal gjennomføres med slik hastighet og klarhet at røret også kan vurderes i etterkant, basert på filmingen. Dette er allerede beskrevet i Norvar-rapporten, men nevnes her i forbindelse med kvaliteten som forventes.

**Innmåling av kummene**

Bergen Vann skal kartlegge og måle inn kummer og ledninger. Dersom kartgrunnlaget ikke stemmer overens med den faktiske situasjonen, må leverandør legge ved en kartkisse i bildemappen til prosjektet (arbeidsordren). I løsningsbeskrivelsen må det være tydelig beskrevet hvem og hvordan tilbakemelding vil bli utført.

I enkelte tilfeller bestilles det kartlegging av kummer og ledning ved leverandør, dette meldes på bestillingsformular.

**Utstyr/kapasitet**

Kvaliteten på rørinspeksjonen er avhengig av utstyr som brukes og vedlikehold. Oppdragsgiver foretrekker kontrollert kjøring gjennom rørene, men aksepterer filming med stakekamera for de minste rørene.

Skitten linse eller damp kan påvirke kvaliteten på filmen som kan bety at kontroll må gjentas etter tilstrekkelige tiltak. Kamera og nødvendige software (WinCan) skal være oppdatert slik at rapporten og filmer kan linkes opp mot Gemini VA.

I enkelte tilfeller står avløpet og det trengs utstyr for å fjerne blokkeringen. Før det settes i gang skal det være gitt tillatelse av oppdragsgiver. Utstyret som brukes skal være av renomert firma med sertifisert personell for denne typen jobb. Dette er for at ikke rørene skal bli skadet på grunn av dette.

**Oppdatering/fremgang**

Etter at ledningen til en eiendom har blitt filmet skal dagbokskode for rørinspeksjon settes som utført i Gemini Portal. Oppdragsgiver gir derfor tilgang til Gemini Portal for at leverandør skal kunne gjøre dette. Oppdragsgiver vil da ha oversikt over hvor langt en har kommet med inspeksjonen.

**Rapportering**

Rørinspeksjonen regnes som ikke gjennomført frem til ledningene er merket utført i Gemini Portal og inspeksjonsrapporten er levert inn.

Oppdragsgiver bruker Gemini VA som ledningskartverk. Alle rapporter skal sendes i PDF format, og rørinspeksjonsfilmer må være kompatible med Windows Media Player. PDF rapporter og rørinspeksjonsfilmer må kunne linkes opp i Gemini VA. Rapporteringen skal utføres i følge VA/Miljø-blad nr 51 og NORVAR Rapport 145/2005 og 150/2007 (bilag 7, 9 og 10 til kontrakten).

**Kommunikasjon**

Det er fra begge parter alltid en intensjon om å gjøre oppgavene best mulig. For å øke kvaliteten på dette samarbeidet er det viktig å ha god kommunikasjon både mellom partene og internt. God struktur på kommunikasjon intent er derfor viktig, samt håndtering av avvik, klage og forbedringsforslag.

**Miljø**

Det stilles krav til euroklasse 6 på alle kjøretøy som brukes i denne kontrakten.